කළුතර ජාතික සෞඛ්‍ය විද්‍යායතනයේ පිහිටි හෙද අභ්‍යාස විද‍්‍යාලයේ ඉගැන්වීම් කටයුතුවලට වෛද්‍යවරුන් සහභාගි නොවීමට රජයේ වෛද්‍ය නිලධාරින්ගේ සංගමය තීරණය කර ඇති බව සංගමය පවසයි.කළුතර රෝහලේ නාරිවේද හා ප්‍රසව වාට්ටුවට වෛද්‍යවරුන් පැමිණීම අද (02) සිට නතර කරන බවත් සූතිකාගාර ගැටලුවට විසඳුමක් ලබා දෙන තෙක් වෛද්‍යවරුන්ගේ වැඩ වර්ජනය ක්‍රියාත්මක කරන බවත් සංගමයේ මාධ්‍ය ප්‍රකාශක වෛද්‍ය නවීන් ද සොයිසා මහතා ප්‍රකාශ කළේය.දැනට කළුතර රෝහලේ පමණක් ක්‍රියාත්මක කරන වෛද්‍ය වැඩ වර්ජනය රට පුරා රෝහල්වල ක්‍රියාත්මක කිරීමට පියවර ගන්නා බවත් මේ ගැටලුවට ඍජු විසඳුමක් ලබානොදීම මීට හේතුව බවත් ඒ මහතා කීය.වෛද්‍ය ආඥා පනතට අනුව සූතිකාගාරයේ සේවය කිරීමට නීත්‍යානුකූල අවසරය තිබෙන්නේ වෛද්‍යවරුන් සහ වින්නඹු මාතාවන්ට පමණක් බවත් අනවසර බලපෑම් කරමින් සූතිකාගාරයේ සේවය සඳහා හෙදියන් පැමිණීමෙන් වෛද්‍යවරුන් සහ වින්නඹු මාතාවන් යන දෙපාර්ශ්වයම අපහසුතාවට පත් වන බවත් ඔහු ප්‍රකාශ කළේය.අනවසරයෙන් හෙදියන් සූතිකාරගාරයට ඇතුළු වීම හේතුවෙන් උපදින දරුවාට කිසියම් සංකූලතාවක් ඇති වුවහොත් එහි වගකීම වෛද්‍යවරුන්ට බාර ගැනීමට සිදු වන බව ද ඒ මහතා පැවැසුවේය.සෞඛ්‍ය ඇමැතිවරයා ඇතුළු අඳාළ බලධාරීන් මැදිහත්ව මේ ගැටලුවට විසඳුමක් ලබාදීමට ඍජු තීරණයක් ගන්නේ නම් මේ ගැටලුව විසඳුමක් ලබා ගත හැකි බව ද වෛද්‍ය සොයිසා මහතා කීය..